b'\n_START_ARTICLE_\nSuurennuskone\n_START_PARAGRAPH_\nSuurennuskone tai -koje on projektori, jolla voidaan heijastaa filmill\xc3\xa4 oleva kuva alustalle suuremmassa koossa. Tyypillisesti suurennuskone on rakennettu pystypalkin varaan. Valonl\xc3\xa4hteen\xc3\xa4 on lamppu, josta valo kulkee filmipitimess\xc3\xa4 olevan filmin ja sen alapuolella olevan linssin l\xc3\xa4pi. Kuvan kokoa voi s\xc3\xa4\xc3\xa4t\xc3\xa4\xc3\xa4 liikuttamalla linssi\xc3\xa4, ja kuva tarkennetaan alustalle linssi\xc3\xa4 s\xc3\xa4\xc3\xa4t\xc3\xa4m\xc3\xa4ll\xc3\xa4._NEWLINE_Suurennuskonetta k\xc3\xa4ytet\xc3\xa4\xc3\xa4n useimmiten valokuvia kehitett\xc3\xa4ess\xc3\xa4 pimi\xc3\xb6ss\xc3\xa4, jolloin sill\xc3\xa4 heijastetaan negatiivilla oleva kuva valokuvauspaperille. Valokuvauspaperi asetetaan yleens\xc3\xa4 kehikkoon, joka pit\xc3\xa4\xc3\xa4 paperin tasaisena. Mustavalkoista valokuvauspaperia varten suurennuskoneessa on usein erillinen linssin eteen asetettava punasuodatin, jota k\xc3\xa4ytet\xc3\xa4\xc3\xa4n kun kuva halutaan asemoida valon ollessa p\xc3\xa4\xc3\xa4ll\xc3\xa4 ilman ett\xc3\xa4 valokuvauspaperi valottuu. Suurennuskoneessa on usein ajastin, jonka avulla paperin valotus voidaan m\xc3\xa4\xc3\xa4ritt\xc3\xa4\xc3\xa4 t\xc3\xa4sm\xc3\xa4llisesti._NEWLINE_Suurennuskonetta voi k\xc3\xa4ytt\xc3\xa4\xc3\xa4 my\xc3\xb6s diakuvien suurentamiseen, esimerkiksi piirustusj\xc3\xa4ljenn\xc3\xb6ksien tai Ilfochrome-paperivedosten tekemist\xc3\xa4 varten.\n_START_SECTION_\nValmistajia\n_START_PARAGRAPH_\nMaailman suurimmaksi suurennuskoneiden valmistajaksi ovat ilmoittautuneet sek\xc3\xa4 italialainen Durst ett\xc3\xa4 t\xc5\xa1ekkil\xc3\xa4inen Meopta, jonka tuotemerkkej\xc3\xa4 olivat Opemus ja Axomat. Muita suurennuskoneiden valmistajia ovat saksalaiset Agfa, Leitz ja Liesegang sek\xc3\xa4 yhdysvaltalainen Beseler. Tunnettuja suurennuskoneiden objektiivien valmistajia ovat Schneider Kreuznach, Rodenstock sek\xc3\xa4 Nikon.'